**ระเบียบสมาคมบริษัทหลักทรัพย์ไทย**

**ว่าด้วย การพิจารณาวินิจฉัยอุทธรณ์**

**---------------------------------------------------------**

เพื่อให้การพิจารณาลงโทษสมาชิกของสมาคมบริษัทหลักทรัพย์ไทยเป็นไปอย่างโปร่งใส และเป็นธรรม

อาศัยอำนาจตามความในข้อ 22 แห่งข้อบังคับสมาคมบริษัทหลักทรัพย์ไทย สมาคมบริษัทหลักทรัพย์ไทยโดยความเห็นชอบของคณะกรรมการ จึงกำหนดระเบียบว่าด้วย การพิจารณาวินิจฉัยอุทธรณ์ ดังนี้

ข้อ 1 ในระเบียบนี้

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า สมาชิกสมาคมบริษัทหลักทรัพย์ไทย

“คณะกรรมการ” หมายความว่า คณะกรรมการสมาคมบริษัทหลักทรัพย์ไทย

“ข้อบังคับสมาคม” หมายความว่า ข้อบังคับสมาคมบริษัทหลักทรัพย์ไทย

“คณะอนุกรรมการอุทธรณ์” หมายความว่า คณะอนุกรรมการที่คณะกรรมการแต่งตั้งเพื่อทำหน้าที่พิจารณาวินิจฉัยอุทธรณ์คำสั่งลงโทษ ตามที่กำหนดในระเบียบนี้

“อนุกรรมการ” หมายความว่า อนุกรรมการอุทธรณ์

“ข้อกำหนดสมาคม” หมายความว่า ข้อบังคับ ระเบียบ ประกาศ คำสั่ง วิธีปฏิบัติ หนังสือเวียน จรรยาบรรณ มาตรฐาน แนวทางปฏิบัติงาน ที่สมาคมกำหนดขึ้น และมติที่ประชุมสมาชิกที่แจ้งให้สมาชิกรับทราบ

“คำสั่งลงโทษ” หมายความว่า คำสั่งของคณะกรรมการ ที่ได้สั่งตามข้อบังคับสมาคม เพื่อลงโทษสมาชิกที่ฝ่าฝืนไม่ปฏิบัติตามข้อกำหนดสมาคม

“ผู้อุทธรณ์” หมายความว่า สมาชิกรายหนึ่งหรือหลายราย ซึ่งถูกลงโทษตามคำสั่งของคณะกรรมการและได้ใช้สิทธิอุทธรณ์ตามระเบียบนี้

“ผู้ร้อง” หมายความว่า สมาชิกรายหนึ่งหรือหลายรายที่ได้ยื่นเรื่องร้องเรียนว่า ผู้ถูกลงโทษได้ดำเนินงานที่ฝ่าฝืนหรือไม่เป็นไปตามข้อกำหนดสมาคม หรือผู้ถูกลงโทษอาจมีส่วนเกี่ยวข้องกับการดำเนินการที่ฝ่าฝืนข้อกำหนดสมาคม และคณะกรรมการได้พิจารณาสั่งลงโทษผู้ถูกลงโทษโดยมีหนังสือแจ้งคำสั่งลงโทษให้ผู้ถูกลงโทษทราบตามระเบียบสมาคมว่าด้วยการพิจารณาความผิดและการลงโทษแล้ว

“ผู้ถูกลงโทษ” หมายความว่า สมาชิกรายหนึ่งหรือหลายรายที่คณะกรรมการพิจารณาสั่งลงโทษโดยมีหนังสือแจ้งคำสั่งลงโทษ

“หน่วยงานภายนอก” หมายความว่า หน่วยงานภายนอก ซึ่งที่ประชุมใหญ่ของสมาชิกได้มีมติให้ความเห็นชอบให้จัดทำความตกลงกับสมาคม เพื่อทำหน้าที่เข้าตรวจสอบการดำเนินงานของสมาชิก ตามที่กำหนดไว้ในข้อบังคับสมาคม

“เลขานุการ” หมายความว่า เลขานุการของคณะอนุกรรมการอุทธรณ์

ข้อ 2 ในการพิจารณาอุทธรณ์ ให้คณะกรรมการแต่งตั้งคณะอนุกรรมการอุทธรณ์ขึ้นคณะหนึ่งหรือหลายคณะเพื่อปฏิบัติหน้าที่ตามระเบียบนี้

ข้อ 3 ให้คณะอนุกรรมการอุทธรณ์ประกอบด้วยบุคคล ซึ่งคณะกรรมการแต่งตั้งจำนวนไม่น้อยกว่า 3 คน แต่ไม่เกิน 5 คน โดยต้องเป็นผู้ทรงคุณวุฒิด้านธุรกิจหลักทรัพย์

ในการพิจารณาแต่งตั้งผู้ใดเป็นอนุกรรมการ ผู้ได้รับแต่งตั้งต้องไม่เป็นบุคคลเดียวกันกับอนุกรรมการพิจารณาเรื่องร้องเรียน และอนุกรรมการวินัย ในเรื่องเดียวกัน

ข้อ 4 ให้อนุกรรมการมีวาระการดำรงตำแหน่งคราวละ 2 ปี

ในกรณีที่อนุกรรมการพ้นจากตำแหน่งตามวาระ ให้คณะกรรมการแต่งตั้งอนุกรรมการขึ้นใหม่ ทั้งนี้ หลักเกณฑ์การแต่งตั้งให้เป็นไปตามข้อ 3

ในระหว่างที่ยังไม่ได้มีการแต่งตั้งอนุกรรมการขึ้นใหม่ ให้อนุกรรมการซึ่งพ้นจากตำแหน่งตามวาระอยู่ในตำแหน่งเพื่อปฏิบัติหน้าที่ต่อไปจนกว่าอนุกรรมการซึ่งได้รับแต่งตั้งเข้ารับหน้าที่

ข้อ 5 นอกจากพ้นตำแหน่งตามวาระ อนุกรรมการพ้นจากตำแหน่งเมื่อ

1. ตาย
2. ลาออก
3. คณะกรรมการมีมติให้ออก

ในกรณีที่อนุกรรมการพ้นจากตำแหน่งก่อนครบวาระ คณะกรรมการอาจพิจารณาแต่งตั้งบุคคลอื่นเป็นอนุกรรมการแทนตามหลักเกณฑ์ในข้อ 3 และให้ผู้ได้รับแต่งตั้งแทนนั้นอยู่ในตำแหน่งเท่ากับวาระที่เหลืออยู่ของอนุกรรมการซึ่งตนแทน

ข้อ 6 ให้คณะอนุกรรมการอุทธรณ์เลือกอนุกรรมการคนหนึ่งเป็นประธานอนุกรรมการอุทธรณ์

ข้อ 7 ในการประชุมของคณะอนุกรรมการอุทธรณ์ ต้องมีอนุกรรมการมาประชุมไม่น้อยกว่ากึ่งหนึ่งของจำนวนอนุกรรมการทั้งหมด จึงจะเป็นองค์ประชุม ถ้าประธานอนุกรรมการอุทธรณ์ไม่มาประชุมหรือไม่อาจปฏิบัติหน้าที่ได้ ให้อนุกรรมการที่มาประชุมเลือกอนุกรรมการคนหนึ่งเป็นประธานในที่ประชุม

การวินิจฉัยชี้ขาดของที่ประชุมให้ถือเสียงข้างมาก อนุกรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

การออกเสียงเพิ่มขึ้นอีกเสียงหนึ่งเป็นเสียงชี้ขาดของประธานในที่ประชุมตามวรรคสอง จะกระทำได้ก็ต่อเมื่อมีอนุกรรมการมาประชุมไม่น้อยกว่า 3 คน

ข้อ 8 ในกรณีที่มีความจำเป็นเร่งด่วน ให้คณะอนุกรรมการอุทธรณ์ใช้วิธีการประชุมทางโทรศัพท์ได้ โดยให้บันทึกการสนทนาระหว่างการประชุม ตลอดจนจัดให้มีการถอดข้อความการสนทนาเพื่อเก็บไว้เป็นหลักฐานด้วย และให้นำความในข้อ 7 มาใช้บังคับกับการนับองค์ประชุมและการออกเสียงชี้ขาดโดยอนุโลม

วิธีการประชุมตามวรรคหนึ่งมิให้นำมาใช้กับการประชุมเพื่อลงมติวินิจฉัยอุทธรณ์แก่ผู้ถูกลงโทษ

ข้อ 9 อนุกรรมการผู้ใดมีส่วนได้เสียในเรื่องที่พิจารณา ห้ามมิให้เข้าร่วมพิจารณาในเรื่องนั้น

ข้อ 10 ให้คณะอนุกรรมการอุทธรณ์มีอำนาจหน้าที่ ดังนี้

1. พิจารณาอุทธรณ์คำสั่งลงโทษ
2. พิจารณามีคำสั่งให้จำหน่ายอุทธรณ์ ตามข้อ 15
3. จัดทำความเห็นเสนอต่อคณะกรรมการ เพื่อพิจารณาวินิจฉัยสั่งการ
4. ดำเนินการอื่นใดตามที่กำหนดในระเบียบนี้

ข้อ 11 ให้คณะกรรมการ แต่งตั้งพนักงานของสมาคมคนหนึ่งทำหน้าที่เป็นเลขานุการของคณะอนุกรรมการอุทธรณ์

ให้เลขานุการรวบรวมข้อเท็จจริงและพยานหลักฐานที่เกี่ยวข้องกับเรื่องที่อุทธรณ์ ตรวจสอบและเสนอความเห็นต่อคณะอนุกรรมการอุทธรณ์ที่ได้รับแต่งตั้งจากคณะกรรมการให้วินิจฉัยอุทธรณ์ในเรื่องดังกล่าว ตลอดจนดำเนินการอื่นใดเพื่อปฏิบัติตามระเบียบนี้

ข้อ 12 การอุทธรณ์คำสั่งลงโทษ ผู้อุทธรณ์จะกระทำการด้วยตนเองหรือจะมอบอำนาจเป็นหนังสือให้บุคคลอื่นกระทำการแทนก็ได้

ข้อ 13 ผู้อุทธรณ์มีสิทธิโต้แย้งคำสั่งลงโทษ ถ้ามีพยานเอกสารหลักฐานใหม่ ไม่ว่าจะเป็นพยานบุคคลหรือพยานเอกสารใหม่ที่ยังไม่ได้รับการพิจารณาจากคณะอนุกรรมการวินัยตามระเบียบว่าด้วยการพิจารณาความผิดและการลงโทษ โดยยื่นอุทธรณ์เป็นหนังสือต่อสมาคมภายในสิบห้า (15) วัน นับแต่วันที่ได้รับหนังสือแจ้งคำสั่งลงโทษ

การยื่นอุทธรณ์ตามวรรคหนึ่ง นอกจากต้องทำเป็นหนังสือและลงลายมือชื่อผู้อุทธรณ์หรือผู้แทนรับมอบอำนาจแล้ว ให้ระบุคำสั่งลงโทษอันเป็นเหตุให้ต้องอุทธรณ์ ข้อเท็จจริงจากพยานหลักฐานใหม่ และเหตุผลที่เป็นข้อโต้แย้งว่าไม่เห็นด้วยกับคำสั่งลงโทษในเรื่องใด

บรรดาเอกสารหลักฐานต่าง ๆ ที่เกี่ยวข้องกับเรื่องที่อุทธรณ์ซึ่งผู้อุทธรณ์กล่าวอ้างประกอบข้อโต้แย้งหรือที่  
ผู้อุทธรณ์เห็นว่าอาจเป็นประโยชน์ต่อการพิจารณาอุทธรณ์ ให้ผู้อุทธรณ์แนบเอกสารหลักฐานดังกล่าวมาพร้อมกับอุทธรณ์

ข้อ 14 การยื่นอุทธรณ์ตามข้อ 13 ให้ผู้อุทธรณ์หรือผู้แทนยื่นได้ที่สมาคม เมื่อสมาคมได้รับเรื่องแล้วให้รีบนำส่งเลขานุการเพื่อดำเนินการต่อไป

ให้เลขานุการออกใบรับอุทธรณ์แก่ผู้อุทธรณ์หรือผู้แทน โดยใบรับอุทธรณ์นั้นอย่างน้อยต้องมีข้อความแสดงถึงวัน เดือน ปี ที่รับอุทธรณ์ และชื่อผู้อุทธรณ์หรือผู้แทนด้วย

ข้อ 15 ในกรณีที่เป็นการยื่นอุทธรณ์เมื่อล่วงพ้นระยะเวลาตามที่กำหนดในข้อ 13 ให้เลขานุการรายงานให้คณะอนุกรรมการอุทธรณ์ เพื่อพิจารณามีคำสั่งให้จำหน่ายอุทธรณ์และมีหนังสือแจ้งให้ผู้อุทธรณ์หรือผู้แทนทราบด้วย

ข้อ 16 ในการพิจารณาอุทธรณ์ ให้คณะอนุกรรมการอุทธรณ์ดำเนินการให้แล้วเสร็จภายในสามสิบ (30) วัน นับแต่วันที่เริ่มการพิจารณาอุทธรณ์ครั้งแรก

ในระหว่างการพิจารณาอุทธรณ์ คณะอนุกรรมการอุทธรณ์อาจสั่งให้เลขานุการทำหนังสือเรียกให้ผู้อุทธรณ์หรือผู้แทนมาพบเพื่อสอบถาม หรือส่งเอกสารหลักฐานเพิ่มเติม หรือชี้แจงข้อเท็จจริงอันเกี่ยวกับเรื่องที่อุทธรณ์เพิ่มเติมภายในเวลาที่กำหนดก็ได้ หรืออาจเรียกให้หน่วยงานภายในของสมาคม หรือหน่วยงานภายนอก หรือบุคคลอื่นที่เกี่ยวข้องกับคำสั่งลงโทษส่งเอกสารหลักฐานหรือชี้แจงเพิ่มเติม

การชี้แจงตามวรรคสองต้องทำเป็นหนังสือ เว้นแต่ในกรณีที่คณะอนุกรรมการอุทธรณ์อนุญาตให้ชี้แจงด้วยวาจาต่อหน้าคณะอนุกรรมการอุทธรณ์ ในการนี้ให้เลขานุการจดบันทึกการชี้แจงด้วยวาจา และให้ผู้ชี้แจงลงชื่อไว้เป็นหลักฐาน

การนับระยะเวลาดำเนินการตามวรรคหนึ่ง มิให้นับรวมระยะเวลาระหว่างวันที่คณะอนุกรรมการอุทธรณ์ได้มีคำสั่งเรียกให้ผู้อุทธรณ์ หรือผู้แทน หรือหน่วยงานภายในของสมาคม หรือหน่วยงานภายนอก หรือบุคคลอื่นที่เกี่ยวข้องกับคำสั่งลงโทษมาชี้แจงตามวรรคสอง จนถึงวันที่คณะอนุกรรมการอุทธรณ์ได้ประชุมพิจารณาภายหลังจากได้รับเอกสารหลักฐานหรือคำชี้แจงเพิ่มเติมโดยครบถ้วน

กำหนดระยะเวลาเกี่ยวกับการดำเนินการแล้วเสร็จตามระเบียบนี้ ให้คณะอนุกรรมการอุทธรณ์มีอำนาจขยายระยะเวลาออกไปได้ตามสมควร

ข้อ 17 เมื่อคณะอนุกรรมการอุทธรณ์พิจารณาแล้วเสร็จ ให้เลขานุการจัดทำบันทึกความเห็นพร้อมด้วยเหตุผลของคณะอนุกรรมการอุทธรณ์ เสนอต่อคณะกรรมการเพื่อพิจารณาสั่งการต่อไป

ในการพิจารณาอุทธรณ์ หากคณะกรรมการพิจารณาสั่งการต่างไปจากความเห็นของคณะอนุกรรมการอุทธรณ์ ในคำสั่งการของคณะกรรมการต้องจัดให้มีเหตุผลประกอบด้วย การพิจารณาสั่งการของคณะกรรมการให้ถือเป็นที่สุด

ข้อ 18 เมื่อคณะกรรมการสั่งการเสร็จสิ้นแล้ว ให้สมาคมมีหนังสือแจ้งผลการพิจารณาสั่งการดังกล่าวให้  
ผู้อุทธรณ์ทราบ พร้อมด้วยเหตุผลประกอบการสั่งการ (ถ้ามี) โดยไม่ชักช้า

ในกรณีที่ ผู้อุทธรณ์ได้มอบหมายให้ผู้อื่นเป็นผู้ดำเนินการแทน ให้สมาคมส่งสำเนาหนังสือแจ้งให้บุคคลนั้นทราบอีกทางหนึ่งด้วย

ข้อ 19 การยื่นอุทธรณ์โดยผู้ถูกลงโทษหรือผู้แทนตามระเบียบนี้ ไม่เป็นเหตุให้ทุเลาการบังคับตามคำสั่งลงโทษ แต่ผู้ถูกลงโทษหรือผู้แทนอาจยื่นคำขอทุเลาการบังคับตามคำสั่งลงโทษดังกล่าวมาพร้อมกับการยื่นอุทธรณ์ได้ โดยในคำขอทุเลาการบังคับนั้นต้องแสดงเหตุผลที่ขอให้คณะอนุกรรมการอุทธรณ์ทุเลาการบังคับตามคำสั่งลงโทษ พร้อมทั้งแนบสำเนาหนังสือแจ้งคำสั่งเกี่ยวกับการลงโทษมาด้วย

เมื่อมีการยื่นคำขอทุเลาการบังคับตามคำสั่งลงโทษโดยถูกต้อง ให้เลขานุการเสนอต่อคณะอนุกรรมการอุทธรณ์โดยไม่ชักช้า

ข้อ 20 ในกรณีที่คณะอนุกรรมการอุทธรณ์พิจารณาแล้วเห็นว่า เป็นกรณีที่มีความจำเป็นเร่งด่วนและคำขอทุเลาการบังคับตามคำสั่งลงโทษนั้นมีเหตุผลอันสมควร คณะอนุกรรมการอุทธรณ์อาจเสนอความเห็นต่อคณะกรรมการ เพื่อพิจารณาสั่งการให้ทุเลาการบังคับตามคำสั่งลงโทษดังกล่าวทั้งหมดหรือบางส่วน โดยจะกำหนดเงื่อนไขหรือหลักประกันใดๆ ตามที่จำเป็นด้วยก็ได้ ในกรณีที่คณะกรรมการเห็นควรให้มีการทุเลาการบังคับตามคำสั่งลงโทษ ให้สมาคมมีหนังสือแจ้งให้ผู้ถูกลงโทษหรือผู้แทนที่ยื่นคำขอทุเลาการบังคับตามคำสั่งลงโทษ ผู้ร้อง ผู้ออกคำสั่งลงโทษ และแจ้งเวียนให้หน่วยงานภายในสมาคมที่เกี่ยวข้องกับคำสั่งลงโทษนั้นทราบด้วย

ในกรณีที่คณะอนุกรรมการอุทธรณ์พิจารณาแล้วเห็นควรสั่งการไม่ให้ทุเลาการบังคับตามคำสั่งลงโทษ ให้คณะอนุกรรมการอุทธรณ์พิจารณาเสนอความเห็นต่อคณะกรรมการ เพื่อพิจารณาสั่งการไม่ให้ทุเลาการบังคับและเมื่อคณะกรรมการเห็นควรเป็นประการใด ให้สมาคมมีหนังสือแจ้งให้ผู้ถูกลงโทษหรือผู้แทนที่ยื่นคำขอทุเลาการบังคับตามคำสั่งลงโทษ และผู้ร้อง ทราบโดยไม่ชักช้า

ให้ระเบียบนี้มีผลใช้บังคับตั้งแต่วันถัดจากวันประกาศเป็นต้นไป

ประกาศ ณ วันที่ 16 มกราคม 2558

(นางภัทธีรา ดิลกรุ่งธีระภพ)

นายกสมาคม